Wood en Rose maak opgang by Britse Ope | Netwerk24
Deur Sportredaksie 21 Julie 2018 15:42
Twee Engelsmanne – Chris Wood en Justin Rose – is onder die voorlopers in die Britse Ope op Carnoustie.
Vat so, Carnoustie! Justin Rose van Engeland het hom vroeg in die derde ronde van die Britse Ope onder die voorlopers gevestig met 'n voortreflike 64 (-7). Foto: Getty Images
Die 37-jarige Rose was Vrydagmiddag in die tweede ronde in 'n verbete stryd om die afsnypunt te oorleef, maar was in die derde ronde briljant op dreef.
Sy 64, sewe houe beter as die baansyfer, was foutloos en hy het net 30 houe nodig gehad om sy laaste nege putjies af te handel.
Hy is daarmee in dié stadium saam met 'n groot groep spelers, wat Suid-Afrika se Zander Lombard en Erik van Rooyen insluit, op vier houe onder baansyfer in die gesamentlike sesde plek.
Rose het, met die voorlopers wat eers later hul derde ronde begin, reeds 59 plekke op die telbord geklim.
Wood is ewe warm en het op sy eerste 13 putjies nie minder nie as sewe voëltjies ingeryg.
'n Brouhou op die syfer-5 14de, wat waarskynlik dié Skotse uitleg se maklikste putjie is, het sy stormloop effe bederf.
Lombard en Van Rooyen slaan onderskeidelik om 16:20 en 16:30 af.
Die voorlopers, Zach Johnson en Kevin Kisner, wat albei op ses houe beter as die baansyfer vir die toernooi staan, begin hulle voorlaaste ronde om 17:00.